**2015 M. „SKALVIJOS“ KINO CENTRO VEIKLOS REZULTATAI**

2015 m. pagrindinės „Skalvijos” kino centro veiklos kryptys buvo šios:

* rodyti kino filmus, didžiausią dėmesį skiriant nekomerciniam, išliekamąją vertę turinčiam kinui;
* rengti kino festivalius, retrospektyvas ir kitus kino renginius, padedančius pristatyti svarbius kino reiškinius bei asmenybes;
* rengti kino istorijai ir sklaidai skirtus renginius;
* plėtoti edukacinę veiklą, supažindinant jaunimą ir įvairaus amžiaus auditoriją su Europos kinu, autoriniu kinu, pasaulio kino istorija, teorija, filmų kūrimo specifika, ugdyti dalyvių kūrybiškumą;
* vykdyti Europos ir pasaulio nepriklausomų filmų platinimą;
* vykdyti socialines akcijas (specialūs seansai senjorams, šeimoms su mažais vaikais, t.t.).

„Skalvijos“ kino centras 2015 m. surengė daug renginių, reikšmingų ne tik Vilniaus miestui, bet ir visos Lietuvos mastu. Ypatingas dėmesys buvo skiriamas moksleivių edukacijai, kino švietimui. Nuolat buvo rengiamos kino peržiūros su diskusijomis, kino stovyklos, kūrybinės dirbtuvės, didelis dėmesys buvo skiriamas „Skalvijos“ kino akademijos mokymo programos plėtrai – sėkmingai pradėtas naujas kino kuratorių kursas.

Veikla buvo planuojama taip, kad 5-6 kartus metuose vyktų dideli kino festivaliai, kiekvieną mėnesį vyktų vienas didesnis renginys – kino savaitė arba retrospektyva, filmų ciklas, specialioji peržiūra, susitikimas su kūrėju, kino kritiku, lietuviško filmo premjera.   
2015 m. „Skalvijoje“ vyko visi svarbiausi kino renginiai – Tarptautinis Vilniaus kino festivalis „Kino pavasaris“, Europos šalių kino forumas „Scanorama“, Tarptautinis festivalis žmogaus teisių temomis „Nepatogus kinas“, prancūzų kino festivalis „Žiemos ekranai“, Lenkų kino savaitė, vokiško kino savaitė, t.t.  
„Skalvijos“ kino centras 2015 m. surengė 12-ąjį tarptautinį Vilniaus dokumentinių filmų festivalį. **Festivalyje parodyta virš 30 filmų iš viso pasaulio, atvyko 20 svečių, seansuose ir renginiuose sudalyvavo virš 3000 žiūrovų.**2015 m. „Skalvijos“ kino centras tęsė kino klasikos rodymą repertuare, **iš viso per metus surengta 36 klasikos seansai, juose apsilankė beveik 3000 žiūrovų.**Kasmet „Skalvijos“ kino centras rengia išsamią svarbaus kino kūrėjo retrospektyvą. 2015 m. bendradarbiaujant su Lenkijos institutu Vilniuje buvo surengta lenkų režisieriaus Romano Polanskio filmų retrospektyva. Programoje parodyti 8 pilno metro ir viena trumpametražių filmų programa. **Retrospektyvos seansuose apsilankė apie 1000 žiūrovų.**

„Skalvijos“ kino centras 2015 m. tęsia socialinio pobūdžio iniciatyvas – bendradarbiauja su vaikų globos namais, dienos centrais, įvairiais socialiniais projektais, suteikdamas galimybę socialiai pažeidžiamoms žmonių grupėms filmus žiūrėti nemokamai.   
2015 m. organizuojapirmadieninius seansus senjorams.Bilieto kaina senjorams į senjorų seansus – 1,45 eur. **Per 2015 m. senjorų seansuose apsilankė 3190 vyresnio amžiaus žiūrovų.**

**Iš viso per 2015 m. „Skalvijos“ kino centro organizuojamuose kino seansuose apsilankė 55150 žiūrovų.**

Lentelėje pavaizduota žiūrovų skaičiaus dinamika 2010-2015 m. Mėlynas stulpelis žymi moksleivių, apsilankiusių specialioje mokykloms skirtoje programoje „Mokausi iš kino“, skaičių, o oranžinis - repertuare apsilankiusių žiūrovų skaičių.

„Skalvijos“ kino centras veikia 7 d. per savaitę be šventinių dienų. Vidutiniškai per dieną įvyksta 3-4 seansai, festivalių ir specialių projektų metu – 4-5 seansai.

**Edukacinės programos ir projektai**

***„Skalvijos“ kino akademija***

„Skalvijos“ kino akademija yra kino mokykla, skirta motyvuotiems, kinu besidomintiems vyresniųjų klasių moksleiviams, norintiems išsamiau susipažinti su kino menu, jo istorija, įgyti teorinių bei praktinių kino gamybos žinių. Čia teorines ir praktines paskaitas bei seminarus veda kino profesionalai - kino režisieriai, kino kritikai, kino operatoriai ir pan.

Akademijoje kasmet renkami penki kursai – pirmas ir antras vaidybinio kino kursai, pirmas ir antras dokumentinio kino kursai, kino programų kuravimo kursas. Kiekvienas kursas paskaitas lanko ištisus mokslo metus du kartus per savaitę. **Kasmet „Skalvijos“ kino akademijoje studijuoja šešiasdešimt 14-18 m. moksleivių**. Mėnesinis mokestis už studijas – 40 Eur, moksleiviams iš socialiai remtinų šeimų taikoma 50 proc. nuolaida.

Moksleiviai, lankantys „Skalvijos“ kino akademiją, turi galimybę lankytis „Skalvijos“ kino centro filmuose su 80 proc. nuolaida, skatinami savanoriauti kino renginiuose, lankytis dėstytojų organizuojamose ekskursijose, jei yra galimybė, dalyvauti kino profesionalų filmavimuose.

Pabaigę „Skalvijos“ kino akademiją, reikšminga studentų dalis tęsia profesionalias kino studijas Lietuvos ir užsienio kino mokyklose, o jų filmai sulaukia dėmesio ir įvertinimų Lietuvos ir tarptautiniuose kino festivaliuose, jau yra pelnę ir „Sidabrinės gervės“ apdovanojimus.

***Filmų ciklas šeimai „Karlsono kinas“***

Filmų ciklas šeimai „Karlsono kinas“ sumanytas siekiant suteikti šeimoms su vaikais galimybę žiūrėti kokybiškus kino filmus kino teatre, o mažus vaikus (4–12 m.) paskatinti iš arčiau susipažinti su kinu, jo kūrimo principais ir patiems bandyti jį kurti. Projektas „Karlsono kinas“ yra unikalus Lietuvoje, nes, pasitelkiant novatoriškus metodus, siekiama dirbti su pačia jauniausia kino žiūrovų karta.

„Karlsono kino“ filmų programos ir edukaciniai užsiėmimai vyksta ištisus mokslo metus kiekvieną savaitgalį. „Karlsono kino“ programą sudaro dvi pagrindinės dalys: filmų vaikams rodymas ir edukaciniai užsiėmimai.

**Per 2015 metus „Karlsono kine“ įvyko 62 seansai, juose apsilankė 2500 žiūrovų. Mokslo metų bėgyje buvo surengtos 4 dirbtuvėlės / susitikimai su kino profesionalais, kuriose apsilankė 60 vaikų.**

Projektas turi net tris socialinius partnerius – Vaikų socializacijos centras, Vilniaus Visų šventųjų parapijos vaikų globos namai ir UAB „Mentor Lietuva“, kurių globojami vaikai „Karlsono kino“ seansuose reguliariai lankosi nemokamai.

***Nacionalinis kino edukacijos projektas „Mokausi iš kino“***

„Mokausi iš kino“ yra nacionalinis kino edukacijos projektas bendrojo lavinimo mokykloms. Projekto tikslai - ugdyti moksleivių ir mokytojų kompetencijas, kurios leidžia geriau suprasti judančių vaizdų kuriamas prasmes, kritiškai analizuoti jų turinį, savarankiškai lavinti kūrybiškumą.

Projektas apima šias veiklas: filmų moksleivių klasėms rodymas ir aptarimas, kūrybinės kino dirbtuvės, metodinė filmų aptarimo medžiaga pedagogams, kino mokymai pedagogams. Projekto iniciatorius – „Skalvijos“ kino centras, partneriai - nekomerciniai kino teatrai Vilniuje, Kaune, Klaipėdoje, Panevėžyje, Mažeikiuose, Varėnoje ir Utenoje.

**2015 m. „Skalvijos“ kino centre įvyko 210 mokyklinių seansų, juose apsilankė virš 13000 Vilniaus miesto ir rajono mokinių. Po kino seansų įvyko 20 diskusijų su profesionaliais moderatoriais, kuriose dalyvavo 400 moksleivių. Mokytojai dalyvavo kūrybinio rašymo mokymuose, kurie vyko 2015 m. pavasarį.**

Projektas „Mokausi iš kino” yra atviras socialinėms partnerystėms. Šiuo metu aktyviai bendradarbiaujama su Vaikų socializacijos centru Vilniuje, kurio globojamos mergaitės reguliariai lankosi mokykliniuose seansuose nemokamai. Taip pat aktyviai bendradarbiaujama su Vilniaus m. Naujamiesčio seniūnija, Lietuvos kino centru ir kt.

***Kino kursai suaugusiems***

„Skalvijos“ kino centras reguliariai rengia kino pažinimo bei kino kūrimo kursus suaugusiems žmonėms. 2015 m. buvo surengti keturi kursai: aktorinio meistriškumo pamokos su aktore Aldona Vilutyte, scenarijaus rašymo kursai su scenariste Gaile Garnelyte, kino režisūros kursai su režisiere Kristina Buožyte ir kūrybinio rašymo kursai su scenariste Birute Kapustinskaite. **Metų bėgyje kursuose sudalyvavo ir savo žinias kino srityje gilino 60 žmonių.**

**Filmų platinimas**

2015 m. „Skalvijos“ kino centras įsigijo 3 europietiškų filmų platinimo teises Lietuvai – „Pakeliui į mokyklą“ (rež. Pascal Plisson, Prancūzija, 2012 m.), „Zils Marijos debesys“ (rež. Olivier Assayas, Prancūzija, 2014 m.), „Keliaujantys paukščiai“ (rež. Olivier Ringer, Belgija, Prancūzija, 2015 m.).

„Skalvijos“ kino centras nuo 2008 m. užsiima europietiškų nekomercinių kino filmų platinimu Lietuvoje. Iki 2015 m. „Skalvija“ išplatino virš 30 filmų, dauguma jų skirti moksleiviško amžiaus jaunimui. 2011 m. mokykloms skirti filmai buvo apjungti į „Mokausi iš kino“ programą.

Nuo 2014 m. Lietuvos regionuose po rekonstrukcijos atsidaro nauji kino teatrai, kurie į savo repertuarus įtraukia ir nekomercinio kino filmus. „Skalvija“ atsižvelgdama į besikeičiančią situaciją kino rodytojų rinkoje, pradėjo aktyviai bendradarbiauti su naujais partneriais.

„Skalvijos“ platinami filmai rodomi regionuose, o „Skalvija“ kaip platintojas gauna 50 proc. nuo pajamų už išplatintus bilietus. 2014 m. „Skalvija“ bendradarbiavo su kino teatru „Pasaka“, kino teatru „Romuva“ (Kaunas) ir kino centru „Garsas“ (Panevėžys). Per 2014 m. pajamos iš „Skalvijos“ platinamų filmų sudarė 4746 eurus (2425 žiūrovai, „Skalvijos“ dalis – 2373 eurų).

2015 m. prie projekto prisijungė kino teatrai iš Klaipėdos, Varėnos, Mažeikių. 2015 m. pajamos iš bilietų už „Skalvijos“ platinamų filmų peržiūras sudarė 14646 eurus (6880 žiūrovų, „Skalvijos“ dalis – 7323 eurai).

Planuojama, kad 2016-2017 m. projekte „Mokausi iš kino“ dalyvaus ir „Skalvijos“ kino centro platinamus filmus pradės rodyti kino teatrai Utenoje, Šiauliuose, Gargžduose, Marijampolėje, Rokiškyje, Anykščiuose, Šilutėje. 2016-2018 m. pajamos iš platinamų filmų rodymo Lietuvos regionuose turėtų augti apie 50 proc.

2015 m. „Skalvijos“ kino centro platinamų filmų seansuose Lietuvoje apsilankiusių žiūrovų skaičius lyginant su 2014 m. išaugo daugiau kaip dvigubai.

**„Skalvijos“ kino centro galerija**

„Skalvijos“ kino centro fojė rengiamos fotografijos, tapybos, keramikos ir kitų meno sričių parodos. Ekspozicijų erdvė yra nemokama, ji skirta meno dalykus studijuojantiems žmonėms ir jauniems menininkams.

2015 m. „Skalvijos“ kino centro fojė surengtos parodos: Vaidoto Aukštaičio fotografijų paroda „Rožynas“, Sauliaus Zakarevičiaus fotografijų paroda „Povandeninė Lietuva“, Urtės Jasenkaitės fotografijų paroda „The Dice“, Indrės Aleksiejūnienės grafikos paroda „Konfeti“, Austėjos Vakarinienės fotografijų paroda „Prasimanymai“, Roko Danilevičiaus fotografijų paroda „Not K-Pop“ ir kt.

**Sklaidos iniciatyvos  
*Komunikacijos projektai / partnerystės 2015*Reguliariai atliekami darbai:** „Mokausi iš kino“ ir „Karlsono kino“ naujienlaiškiai, „Skalvijos“, „Mokausi iš kino“, „Karlsono kino“, „Skalvijos“ kino akademijos *facebook* profilių administravimas, mėnesinės programos sklaida partneriams,bendradarbiavimas su nuolatiniais informaciniais rėmėjais (Bernardinai.lt, lrytas.lt, kinfo.lt, leidykla „Nieko rimto“, studentų organizacijos), pavienių filmų ir jų ciklų viešinimas („Skalvijos“ kino kursai, „Skalvijos“ kino akademija, filmai „Nėra lako gerumui“, „Eizenšteinas Gvachanuate“, „Fasbinderis. Mylėti nereikalaujant“, „Maidanas“, filmų ciklas „Scena“, Sidabrinių gervių transliacija, „Mokausi iš kino“, „Karlsono kino“ seansai ir t.t.).   
Kas mėnesį „Skalvijos“ kino centras ruošia reklaminio pobūdžio leidinį, kuriame išsamiai pristatomas repertuaras. Leidinio tiražas – 3000 vnt., jis platinamas „Skalvijos“ kino centre ir viešose Vilniaus vietose.

**Cikle „Kino klasikos vakarai“ rodomų filmų („Mėlynas aksomas“, „Mirtis Venecijoje“, „Lulu“ „Saulutės“, „Jeigu“, „Žemuogių pievelė“, „Svaigulys“, „Džiaze tik merginos“) komunikacija:**

Pranešimo spaudai parengimas ir išplatinimas;  
Filmo vizualinės medžiagos (plakatas, maketai, baneriai) suderinimas ir rengimo koordinavimas;

Filmą pristatančių asmenų (kino kritikai, kitų sričių specialistai) paieška ir kvietimas pristatyti filmus;  
Bendradarbiavimas su nuolatiniais partneriais (lrytas.lt, bernardinai.lt, kinfo.lt), skleidžiant informaciją;  
Informacijos *facebook* profilyje sklaida: renginio sukūrimas, reguliarus tikslingos informacijos apie filmo svarbą ir jo kontekstą skelbimas, anonsavimas.

**Tarptautinis Vilniaus dokumentinių filmų festivalis**

Nauja vdff.lt svetainė – darbų derinimas ir koordinavimas, informacijos talpinimas;  
Festivalio komunikacijos plano sudarymas, komunikacinės žinutės gryninimas, reguliarūs komandos susitikimai;  
Festivalio informacinių partnerių paieška ir bendradarbiavimas su jais, informacijos žiniasklaidai teikimas, žurnalistų akreditavimas, spaudos konferencijos video koordinavimas, savanorių koordinavimas;  
Festivalio informacijos sklaida (pranešimai spaudai rengimas ir platinimas, interviu su festivalio svečiais platinimas, išankstinių festivalio filmų apžvalgų inicijavimas, TV ir radijo reportažų inicijavimas), lauko ir interneto reklamos sklaida;  
Festivalį lydintys renginiai: atidarymo vakarėlis „Perone“, „Vardų“ skaitymai „Skalvijoje“, žiūrovų spėjimų katalizatorius konkursinei programai;  
Fotografų darbo koordinavimas ir nuotraukų galerijų platinimas;  
Informacijos *facebook* sklaida: renginiai, filmų anonsavimas, reguliarus informacijos teikimas, fotoreportažai.

Išsami „Skalvijos“ kino centre 2015 m. vykusių renginių suvestinė pridedama.

„Skalvijos“ kino centro direktorė Vilma Levickaitė  
2016 m. sausio 29 d.